Gauteng bereik viruspiekHoewel wetenskaplikes sê getalle in Gauteng is gaandeweg besig om te daal, waarsku hulle terselfdertyd dat die daling nie genoeg is nie. (Foto: Michele Spatari/AFP) Gauteng se hospitale is steeds onder groot druk en infeksies bly hoog – maar die provinsie het die “kruin van die derde golf van die Covid-19-pandemie bereik”. Teen Donderdag is 9 063 pasiënte in hospitale in die provinsie vir Covid-19 behandel. Hiervan was 3 429 in staatshospitale en 5 634 in private hospitale. “Die regering en die private sektor hou die situasie steeds dop en indien die behoefte ontstaan, sal beddens weer aangewend word om bykomende kapasiteit te skep vir diegene wat hospitalisasie benodig,” lui ŉ verklaring van die regering. Hoewel wetenskaplikes sê getalle in Gauteng is gaandeweg besig om te daal, waarsku hulle terselfdertyd dat die daling nie genoeg is nie. “Die provinsie is bekommerd dat daar moontlik ŉ verandering in die afwaartse koers van nuwe Covid-19-infeksies kan wees weens die onlangse betogings. Die betogings kan dalk beteken dat dit die provinsie langer neem om die kurwe af te plat.” Teen gister het 799 454 mense in Gauteng reeds positief vir Covid-19 getoets en 793 166 mense het reeds herstel. Tot dusver het 14 991 mense in die provinsie weens die virus omgekom. Meer as 1,6 miljoen Gautengers het ook reeds geregistreer op die regering elektroniese databasis vir inentings en teen gister is net meer as 1,1 miljoen mense in die provinsie reeds teen die koronavirus ingeënt.